《登瓜州南楼》
明代·施侃

金焦壁立原无地，吴楚中分独此门。
万里风清悲白鸟，六朝踪迹倚黄昏。
山光隐见云边寺，日气霏微海上村。
闻道长安应不远，野人端欲献江蘩。

作者简介：浙江归安人，字邦直，号菁阳。世宗嘉靖五年进士。少颖敏，十四岁通《毛诗》。博观经史，及阴阳方技之书。古文雄浑，诗亦意兴清远。卒于京师，有《菁阳集》藏于家。